Vehículos retirados do parque móbil municipal
O BNG do Porriño sumouse hoxe á reclamación feita a pasada semana polos populares sobre a adquisición de 25 novos vehículos para alcaldía, concelleiros e outros servizos municipais por importe de máis de 600.000 euros.
Os nacionalistas, que pecharon o acordo de goberno o pasado martes, defenden que o parque de vehículos dos servizos municipais de obras, xardinería e mantemento precisaba dunha renovación, xa que "os vehículos existentes non estaban en condicións de circulación, tal e como indican os informes técnicos que hai no expediente". Apuntan á idoneidade do sistema de Renting e non de compra en base a estudo económico realizado.
"Cando o Concello, na redacción dos pregos de condicións, marca uns prezos e unhas necesidades superiores ás verdadeiramente necesarias, dá lugar a que as empresas oferten unhas melloras en alta gama e potencia dos vehículos que para nada necesita o Concello do Porriño", denuncian.
“Consideramos innecesario o número de vehículos e as características de algún dos mesmos, algunhas de media ou alta gama, que fixeron que o prezo fose máis elevado, existindo de feito no mercado vehículos máis axeitados e máis económicos que cubrirían as necesidades dos servizos municipais. É fundamental que dende o Concello se revise a redacción dos pregos de condicións á hora de levar adiante licitacións coma esta e se marquen e axusten nestes as verdadeiras necesidades dos servizos municipais”, manifestou Pedro Pereira. “O BNG entende que as prioridades do Concello son outras, como atender mellor as necesidades sociais que demanda a veciñanza”.
Revisión do contrato
O BNG tamén considera que "o goberno municipal, ou o tribunal constituído para o procedemento de licitación, non podía aceptar como técnico de valoración das ofertas ao Xefe da Policía Local, e pola contra debería ter contado cun técnico industrial independente".
Dende a organización nacionalista solicitan "do Goberno Municipal a revisión do contrato, dentro das vías de revisión contempladas nos pregos de condicións".
Pola súa banda, o Concello anunciou hoxe que está a elaborar o expediente para vender os 26 vehículos que formaban parte do parque móbil municipal. Serán vendidos un por un, cun prezo mínimo de partida. As ofertas deberán facerse en sobre pechado no prazo que se determine e os sobres coas plicas serán abertos e coñecidos nun acto público no salón de plenos do Concello na data que se determine.
Entre os vehículos retirados que serán vendidos figuran un Volvo 580 así como diversas furgonetas C-15, Citroen Berlingo, Peugeot Partner ata vehículos da Policía Local como un Land Rover Freelander, un Nissan Almera ou un Peugeot 607 de 2.900 centímetros cúbicos, matrículado hai 17 anos que xa estaban fora de uso.
Estes vehículos foron retirados o pasado 8 de outubro, data na que se entregaron os 25 novos que se incorporan mediante renting.
Modificouse o Viernes, 18 Octubre 2019 17:57